Reprezentanții Asociației „Pro Infrastructură” au fost, din nou, în vizită pe lotul 3 al autostrăzii Deva -Lugoj. Aceștia au realizat două filmări live din dronă, cu două puncte critice ale șantierului, respectiv cu capetele tronsonului, nodurile rutiere Holdea și Ilia. În premieră, cadrele aeriene sunt însoțite și de comentarii de specialitate ale unui reprezentant al constructorului. Acesta a explicat stadiul lucrărilor, oferind amănunte despre tehnologia folosită și termenele asumate de antreprenorul general pentru acest an.

Lucrările continuă pe acest segment de autostradă aflat încă în construcție. În momentul de față, în zona nodului Holdea, se execută operațiuni de excavație. Reprezentantul constructorului -Comsa afirmă că se lucrează și pe timp de noapte, mobilizarea fiind 24 de ore din 24. „Lucrăm în două – trei schimburi și chiar și în condiții de vreme nefavorabilă”, a precizat acesta. Se estimează că, până la finele anului săpăturile vor fi finalizate.

Șantierul, deschis până la 15 decembrie

În celălalt capăt al șantierului, la Ilia, reprezentanții Asociației „Pro Infrastructură”, care se ocupă cu monitorizarea marilor proiecte de infrastructură din România, au observat o mobilizare foarte bună. Reprezentantul constructorului a explicat, în filmulețul realizat de cei de la „Pro Infrastructură”, că în zona nodului de la Ilia, la ora actuală, se execută umpluturile la terasamente. Potrivit acestuia, în zona pasajului, s-a excavat sub teren, eliminându-se tot materialul neconform, cum este mâlul, de exemplu.

Lucrările pe șantierul acestui lot, lung de 21,1 kilometri, dintre Ilia și Holdea, se vor încheia la mijlocul lunii decembrie, în funcție de condițiile meteo.

Conform estimărilor celor de la Asociația „Pro Infrastructură”, această bucată de autostradă ar putea fi inaugurată abia în primăvara lui 2019. Și asta pentru că, se așteaptă încheierea licitației pentru lucrările suplimentare, astfel încât să poată fi executată breteaua de conectare a autostrăzii cu Drumul Național (DN) 68A.